Mogoeng verdedig gebed oor ‘duiwelse entstof’Mogoeng Mogoeng aan die woord. (Foto: Twitter) Hoofregter Mogoeng Mogoeng het Vrydag ’n gebed van hom verdedig waarin hy vroeër gevra het dat God enige entstof moet vernietig wat bedoel is om mense met die merk van die duiwel te vul. Mogoeng hou vol dié gebed was binne sy grondwetlike reg. “Indien daar ŉ entstof is wat doelbewus bedoel is om mense skade te berokken, moet dié entstof nooit die lig sien nie,” het die hoofregter vanoggend tydens ’n mediakonferensie gesê. Hy het wel toegegee dat hoewel hy van mening is dat entstowwe skadelik vir die mens kan wees, hy nié ’n kenner in die gebied is nie. Moegoeng moes omtrent vure doodslaan nadat hy Donderdag tydens ’n dankseggingsdiens by ’n hospitaal in Tembisa in Gauteng die volgende gebid het: “Indien daar ’n entstof is wat van die duiwel is en bedoel is om die lewens van mense met 666 te vul en hul DNS binne te dring, mag dit in die naam van die Here God met vuur vernietig word.” Dié gebed het ’n herrie ontketen waarna Mogoeng vanoggend verduidelik het dat die gebed afgelei is van ŉ verklaring wat daarop dui dat ŉ onderneming van plan is om die entstof verpligtend te maak vir reisigers. “Dit moet vrywillig wees. Jy kan nie ŉ entstof op mense afdwing nie.” Dr. Imran Keeka, voormalige DA-woordvoerder van gesondheid, sê hoewel dit in Mogoeng se grondwetlike reg as ŉ Suid-Afrikaanse burger is om sy geloofsoortuigings uit te leef, hy liefs nie moet praat oor ŉ onderwerp waarvan hy geen kennis dra nie. Keeka sê daar is in die loop van die Covid-19-pandemie in Suid-Afrika ŉ voortdurende stryd tussen die feitelike en nie-feitelike. “As iemand ŉ ander siening het, kan jy dit nie in ŉ samesweringsteorie-groep saamvoeg nie. Die werklikheid is dat ons dié sienings moet nagaan en dit op grond van bewyse moet ondersoek.”